SL Uradni list Evropske unije C 70/2

MNENJE EVROPSKE CENTRALNE BANKE

z dne 11. decembra 2012

o predlogu uredbe Evropskega parlamenta in Sveta o dokumentih s ključnimi informacijami za naložbene produkte

(CON/2012/103)

2013/C 70/02

Uvod in pravna podlaga

Evropska centralna banka (ECB) je dne 11. in 18. septembra 2012 prejela zahtevo Sveta Evropske unije oziroma Evropskega parlamenta za mnenje o predlogu uredbe Evropskega parlamenta in Sveta o dokumentih s ključnimi informacijami za naložbene produkte (1) (v nadaljnjem besedilu: predlagana uredba).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije, saj predlagana uredba vsebuje določbe, ki vplivajo na prispevek Evropskega sistema centralnih bank k nemotenemu vodenju politik glede stabilnosti finančnega sistema, kot je navedeno v členu 127(5) Pogodbe. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Splošne pripombe

ECB pozdravlja predlagano uredbo, ki naj bi izboljšala preglednost naložbenih produktov za male vlagatelje in zagotovila, da lahko mali vlagatelji razumejo ključne značilnosti in tveganja naložbenih produktov ter primerjajo značilnosti različnih produktov. Ustrezno razkritje omogoča lažje varstvo potrošnikov, ki ima ključno vlogo pri ohranjanju stabilnosti finančnega sistema.

Posamezne pripombe

1. Skladnost z drugimi zakonodajnimi pobudami Evropske unije

1.1 Zahteve po razkritju bi morala spremljati ustrezna nadzorna pooblastila tako na nacionalni ravni kot na ravni Unije, da se lahko prepove ali omeji trženje, razširjanje ali prodaja nekaterih finančnih instrumentov v primeru ogrožanja pravilnega delovanja finančnih trgov, stabilnosti celotnega finančnega sistema ali njegovega dela ali zaščite vlagateljev (2). ECB poudarja pomembnost zagotovitve, da zakonodaja Unije na področju finančnih storitev daje evropskim nadzornim organom (ESA) in nacionalnim pristojnim organom ustrezna pooblastila za posredovanje. Zlasti lahko bančni in zavarovalniški nadzorniki pridobijo pooblastila za posredovanje, podobna tistim, ki so dodeljena Evropskemu organu za vrednostne papirje in trge (ESMA) ter nacionalnim pristojnim organom po predlogu uredbe Evropskega parlamenta in Sveta o trgih finančnih instrumentov in spremembi Uredbe [uredba o infrastrukturi evropskega trga] o izvedenih finančnih instrumentih OTC, centralnih nasprotnih strankah in repozitorijih sklenjenih poslov (v nadaljnjem besedilu: predlagana uredba o trgih finančnih instrumentov) (3).

1.2 Poleg uskladitve predpogodbenih informacij, ki jih uvaja predlagana uredba, ECB priporoča, da bi bilo treba zahteve glede tržnega ravnanja v zvezi s prodajo finančnih produktov prav tako uskladiti med sektorji finančnih storitev na podlagi, kjer je primerno, že predlaganih ukrepov (4).

1.3 Končno, treba bi bilo zagotoviti enake konkurenčne pogoje za različne vrste naložbenih produktov zaradi izognitve regulativni arbitraži na račun naložbenih produktov, ki jih predlagana uredba ne zajema, kot so nezapleteni finančni instrumenti. Zahteve po razkritju drugih kategorij finančnih produktov po obstoječi zakonodaji Unije bi bilo treba dopolniti s standardiziranim dokumentom s ključnimi informacijami, ki ga uvaja predlagana uredba. To lahko zlasti zadeva produkte, ki jih zajemata Direktiva 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje, in o spremembi Direktive 2001/34/ES (5) ter Direktiva 2009/138/ES Evropskega Parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (6).

2. Odgovornost za pripravo dokumenta s ključnimi informacijami

Predlagana uredba dodeljuje odgovornost za pripravo dokumenta s ključnimi informacijami proizvajalcu naložbenih produktov, ki je tudi odgovoren na podlagi zagotovljenih informacij (7). Vendar pa so mali vlagatelji v neposrednem stiku z distributerji in ne s proizvajalci naložbenih produktov. Zato bi moral biti tudi distributer naložbenega produkta odgovoren za zagotovitev, da lahko mali vlagatelj na učinkovit način vloži pritožbo zoper proizvajalca v zvezi z dokumentom s ključnimi informacijami in sproži odškodninski postopek. Poleg tega ECB meni, da bi morala predlagana ureditev omogočiti učinkovite odškodninske postopke tudi v primeru čezmejnih sporov, zlasti kadar se proizvajalec nahaja v drugi državi članici ali tretji državi.

3. Vsebina dokumenta s ključnimi informacijami

ECB priporoča, da predlagana uredba izrecno zahteva, da dokument s ključnimi informacijami vključuje naslednje elemente: (i) tveganje nasprotne stranke, operativno tveganje in likvidnostno tveganje, ki vplivajo na naložbeni produkt; (ii) občutljivost uspešnosti produktov na učinkovite obremenitvene scenarije; in (iii) komponento finančnega vzvoda produkta, kolikor lahko ta komponenta pomnoži upoštevna tveganja. Ti deli z dodatnimi informacijami bodo zagotovili, da dokument s ključnimi informacijami ne privede vlagateljev do tega, da bi se prekomerno zanesli na vzorce uspešnosti naložbenih produktov v preteklosti, ter zagotovi popoln in pošten opis tveganj, povezanih z naložbenimi produkti.

4. Upravne sankcije in ukrepi

ECB priporoča, da bi se morala predlagana uredba spremeniti tako, da se zagotovi uskladitev z drugo predlagano zakonodajo Unije (8), ki uvaja upravne sankcije, zlasti z vključitvijo določb o upravnih denarnih kaznih.

Kadar ECB priporoča, da se predlagana uredba spremeni, so konkretni predlogi sprememb besedila s pripadajočimi pojasnili navedeni v Prilogi.

V Frankfurtu na Majni, 11. decembra 2012 Predsednik ECB Mario DRAGHI

(1) COM(2012) 352 konč.

(2) Glej odstavek 12.1 Mnenja ECB CON/2012/21 z dne 22. marca 2012 o: (i) predlogu direktive o trgih finančnih instrumentov in razveljavitvi Direktive 2004/39/ES Evropskega parlamenta in Sveta, (ii) predlogu uredbe o trgih finančnih instrumentov in spremembi Uredbe (uredba o infrastrukturi evropskega trga) o izvedenih finančnih instrumentih OTC, centralnih nasprotnih strankah in repozitorijih sklenjenih poslov, (iii) predlogu direktive o kazenskih sankcijah za trgovanje z notranjimi informacijami in tržno manipulacijo ter (iv) predlogu uredbe o trgovanju z notranjimi informacijami in tržni manipulaciji (zloraba trga) (UL C 161, 7.6.2012, str. 3). Vsa mnenja ECB so objavljena na spletni strani ECB na naslovu http://www.ecb.europa.eu

(3) COM(2011) 652 konč., glej člena 31 in 32.

(4) Glej na primer pravila v zvezi z dovoljenim obsegom storitev, ki jih ponujajo investicijska podjetja in zajemajo le izvrševanje, vsebovana v členu 25(3) predloga direktive Evropskega parlamenta in Sveta o trgih finančnih instrumentov in razveljavitvi Direktive 2004/39/ES Evropskega parlamenta in Sveta, COM(2011) 656 konč. (v nadaljnjem besedilu: predlagana direktiva o trgih finančnih instrumentov).

(5) UL L 345, 31.12.2003, str. 64.

(6) UL L 335, 17.12.2009, str. 1. Glej zlasti člene 183 do 185.

(7) Glej člen 5 predlagane uredbe.

(8) Glej člen 75(2)(e) in (f) predlagane direktive o trgih finančnih instrumentov. Glej tudi člen 99a(e) in (f), ki naj bi se po predlogu direktive Evropskega parlamenta in Sveta o spremembi Direktive Sveta 2009/65/ES o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP), kar zadeva funkcije depozitarja, plačne politike in sankcije, COM(2012) 350 konč. (v nadaljnjem besedilu: predlagana direktiva o KNPVP V), vstavil v Direktivo 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).